Document ID: 32011D0685

KOMISIJAS ĪSTENOŠANAS LĒMUMS
(2011. gada 13. oktobris),
ar ko Lietuvas liellopu datu bāzi atzīst par pilnībā funkcionējošu
(izziņots ar dokumenta numuru C(2011) 7164)
(Autentisks ir tikai teksts lietuviešu valodā)
(2011/685/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (1), un jo īpaši tās 10. pantu,
tā kā:
(1)
Regulas (EK) Nr. 1760/2000 (“regula”) 6. panta 1. un 2. punktā noteikts, ka liellopi būtu jāidentificē un, ja tos pārved, tiem līdzi jābūt pasei.
(2)
Regulas 6. panta 3. punktā noteikts, ka dalībvalstis, kurām ir elektroniska datu bāze, ko Komisija uzskata par pilnībā darbotiesspējīgu, var noteikt, ka pasi izdod tikai tiem dzīvniekiem, kas paredzēti Savienības iekšējai tirdzniecībai, un ka šiem dzīvniekiem pase ir līdzi tikai tad, kad tos pārved no attiecīgās dalībvalsts teritorijas uz citas dalībvalsts teritoriju.
(3)
Lietuva Komisijai iesniedza pieprasījumu atzīt tās liellopu datu bāzi par funkcionējošu. Šī datu bāze ir Lietuvas liellopu identifikācijas un reģistrācijas sistēmas pamatā.
(4)
Lietuva iesniedza vajadzīgo informāciju, kas it īpaši apliecina, ka šīs dalībvalsts liellopu datu bāze atbilst regulas 5. pantam: i) notikumu paziņošanas kavējumi datu bāzē ir izcelti, un tādējādi tiek ievēroti regulā noteiktie termiņi paziņošanai par dzīvnieku pārvietošanu; ii) pases, kas ir līdzi ārpus Lietuvas izvestiem dzīvniekiem, pēc to atvešanas tiek iesniegtas kompetentajām iestādēm; iii) izveidota saskarne starp valsts liellopu datu bāzi un valsts lauksaimniecības maksājumu shēmas datu bāzi, kā arī valsts veterinārās informācijas pārvaldības sistēmu, lai atvieglotu saskaņošanas kontroles un noderīgu datu apmaiņu; un iv) pamatnostādnes ir nostiprinātas, nodrošinot, ka krotālijas tiek izsniegtas un izplatītas pareizā veidā un šī informācija ir pieejama datu bāzē.
(5)
Komisija izskatīja minēto informāciju un uzskata, ka ir atbilstoši šo datu bāzi atzīt par funkcionējošu.
(6)
Ņemot vērā iepriekš minēto, ir jāatzīst, ka Lietuvas liellopu datu bāze ir pilnībā funkcionējoša no 2011. gada 1. jūlija,
IR PIEŅĒMUSI ŠO LĒMUMU.
1. pants
Lietuvas liellopu datu bāzi atzīst par pilnībā funkcionējošu no 2011. gada 1. jūlija.
2. pants
Šis lēmums ir adresēts Lietuvas Republikai.
Briselē, 2011. gada 13. oktobrī

Labels: 12
8
18
6